《楼尚书生日》
宋代·释宝昙

岁行丁巳生公年，一周甲子初回旋。
壶中日月自长久，我身曾作蓬莱仙。
霓旌何为下南国，伊傅事业须林泉。
胸中抱负五色石，晴窗抚弄供磨沿。
古今成败几头绪，酒浇不下仍横咽。
援琴一鼓天地静，万象起舞加清圆。
新诗往往到红叶，门前流水人争传。
世间乐事唯我有，锦衣鹤发同欢然。
天公有意谁得解，功名自古俱华颠。
盐梅霖雨入吾手，母子共醉春风前。

作者简介：释宝昙（一一二九～一一九七），字少云，俗姓许，嘉定龙游（今四川乐山）人。幼习章句业，已而弃家从一时经论老师游。后出蜀，从大慧于径山、育王，又从东林卐庵、蒋山应庵，遂出世，住四明仗锡山。归蜀葬亲，住无为寺。复至四明，为史浩深敬，筑橘洲使居，因自号橘洲老人。宁宗庆元三年示寂，年六十九（本集卷一○《龛铭》）。昙为诗慕苏轼、黄庭坚，有《橘洲文集》十卷。《宝庆四明志》卷九有传。　宝昙诗，以日本东山天皇元禄十一年戊寅织田重兵卫仿宋刻本（藏日本内阁文库）为底本。集外诗附于卷末。